En blanding af tre brætspil med Mariager Fjord i centrum lander i butikker omkring Mariager Fjord i uge 30.

Et nyt brætspil finder i disse dage vej til butikkerne i området omkring Mariager Fjord. Spillet hedder CitySport Mariager Fjord, og det kan købes i udvalgte butikker omkring Mariager Fjord fra uge 30. Det skriver folkene bag i en pressemeddelelse. Spillet er en blanding af de tre spil Trivial Pursuit, Ludo og Matador. De omkring 900 spørgsmål, gåder og aktiviteter har så Mariager Fjord området som fælles nævner. - Det har virkelig været en fornøjelse af lave CitySpot Mariager Fjord. Der har været stor interesse fra kendte virksomheder i byerne omkring fjorden, for at komme med i spillet. Nu kan byernes indbyggere få stor glæde og megen underholdningsværdi af spillet, fortæller Knud Møller Dam, der er projektleder hos firmaet Nowus Games, der har skabt spillet.